### NN 50/2023 (10.5.2023.), Presuda Visokog upravnog suda Republike Hrvatske poslovni broj: Usoz-104/21-9 od 13. travnja 2023.

VISOKI UPRAVNI SUD REPUBLIKE HRVATSKE

838

PRESUDA

Visoki upravni sud Republike Hrvatske u vijeću sastavljenom od sutkinja toga suda Ljiljane Karlovčan-Đurović, predsjednice vijeća, dr. sc. Sanje Otočan, Senke Orlić-Zaninović, Gordane Marušić-Babić i Blanše Turić, članica vijeća, uz sudjelovanje više sudske savjetnice Ivane Mamić Vuković, zapisničarke, u postupku ocjene zakonitosti općeg akta pokrenutog u povodu prijedloga I. T. iz J., na sjednici vijeća održanoj 13. travnja 2023.

presudio je

Ukida se članak 11. Odluke o ustrojstvu i djelokrugu upravnih tijela Općine Josipdol (»Glasnik Karlovačke županije« broj 40/21, 6/22 i 15/22).

Obrazloženje

1. I. T. iz J. podnijela je prijedlog za ocjenu zakonitosti Odluke o ustrojstvu i djelokrugu upravnih tijela Općine Josipdol, klasa: 021/05/21-01/06, urbroj: 2133/13-04-21-17 od 17. rujna 2021., Pravilnika o unutarnjem redu u upravnim tijelima Općine Josipdol, klasa: 080-01/21-01/03, urbroj: 2133/13-01-21-01 od 1. listopada 2021. i Odluke o koeficijentima za obračun plaća službenika i namještenika, klasa: 021-05/21-01/07, urbroj: 2133/13-04-21-10 od 13. listopada 2021. godine.

2. Kako se prijedlog odnosi na više općih akata, predmeti su razdvojeni tako da se u ovom postupku ispituje zakonitost Odluke o ustrojstvu i djelokrugu upravnih tijela Općine Josipdol (»Glasnik Karlovačke županije« broj 40/21.) te ispravak Odluke o ustrojstvu i djelokrugu upravnih tijela Općine Josipdol (»Glasnik Karlovačke županije« broj 6/22) i Odluka o izmjenama Odluke o ustrojstvu i djelokrugu upravnih tijela Općine Josipdol (»Glasnik Karlovačke županije« broj 15/22.), dok je ocjena zakonitosti Pravilnika o unutarnjem redu (»Glasnik Karlovačke županije« broj 43/21.) i Pravilnika o izmjenama i dopunama Pravilnika o unutarnjem redu u upravnim tijelima Općine Josipdol (»Glasnik Karlovačke županije« broj 3/22) predmet ispitivanja u predmetu Usoz-105/21, a Odluka o koeficijentima za obračun plaća službenika i namještenika Općine Josipdol (Glasnik Karlovačke županije« broj 44/21.) i Odluke o izmjenama Odluke o koeficijentima za obračun plaća službenika i namještenika (»Glasnik Karlovačke županije« broj 15/22.) predmet je ispitivanja u predmetu broj Usoz-106/21.

3. Podnositeljica u bitnome smatra da su osporeni opći akti doneseni u postupku koji nije suglasan sa zakonom. Smatra da su svi navedeni akti, pa tako i Odluka o ustrojstvu i djelokrugu upravnih tijela Općine Josipdol, koja je predmet ovog postupka, doneseni protivno člancima 3. i 4. Zakona o službenicima i namještenicima u lokalnoj i područnoj (regionalnoj) samoupravi (»Narodne novine« 86/08., 61/11., 4/18., 96/18. i 112/19., u daljnjem tekstu: ZSNLS) te odredbi članka 150. stavka 1. i 2. Zakona o radu (»Narodne novine« 93/14., 127/17., i 98/19., – u daljnjem tekstu: ZOR).

4. Donositelj osporene Odluke o ustrojstvu i djelokrugu upravnih tijela Općine Josipdol, (dalje u tekstu: Odluke), dostavio je očitovanje, te je naveo da u jedinicama lokalne samouprave ne postoje radnička vijeća niti se ista mogu ustrojiti jer se na službenike i namještenike ne primjenjuju direktno odredbe Zakona o radu, već se primjenjuju odredbe Zakona o službenicima i namještenicima u lokalnoj i područnoj (regionalnoj) samoupravi koji predviđa uređenje materijalnih i drugih prava službenika i namještenika sukladno kolektivnom ugovoru ukoliko je osnovan sindikat u jedinici lokalne samouprave, ili postoje članovi nekog sindikata, a ukoliko ne postoji interne opće akte o uređenju materijalnih i drugih prava službenika i namještenika uređuje Pravilnikom izvršno tijelo kako je i postupljeno u konkretnom slučaju, s obzirom da u Općini J. ne postoji sindikat, a pogotovo ne postoji, niti može postojati, radničko vijeće na koje se neosnovano poziva podnositeljica.

5. Navodi također da je donesen ispravak Odluke o ustrojstvu i djelokrugu upravnih tijela Općine Josipdol dana 8. veljače 2022. koji je objavljen u Glasniku Karlovačke županije, broj 6/22, te Odluka o izmjenama Odluke o ustrojstvu i djelokrugu upravnih tijela Općine Josipdol (»Glasnik Karlovačke županije« broj 15/22.) Predlaže odbijanje prijedloga.

6. Odluku o ustrojstvu i djelokrugu upravnih tijela Općine Josipdol donijelo je Općinsko vijeće Općine J. na sjednici održanoj dana 17. rujna 2021. godine na temelju članaka 35. i 53. ZSNLS-a, i članka 30. Statuta Općine Josipdol (»Glasnik Karlovačke županije«, broj 12/21.) Odlukom se člankom 11. uređuju prava i obveze iz rada i po osnovi rada za službenike i namještenike.

7. Člankom 11. navedene Odluke propisano je da u razdoblju od upražnjenja radnog mjesta pročelnika, do imenovanja pročelnika na način propisan zakonom, načelnik može iz redova službenika općinske uprave, koji ispunjavaju uvjete za raspored na odnosno na radno mjesto privremeno imenovati privremenog pročelnika (stavak 1.). Načelnik može u svako doba opozvati imenovanje privremenog pročelnika (stavak 2.). U slučaju upražnjenosti radnog mjesta voditelja unutarnje ustrojstvene jedinice, ili odsutnosti voditelja unutarnje ustrojstvene jedinice, unutarnjom ustrojstvenom jedinicom izravno upravlja pročelnik upravnog odjela.

8. Za ocjenu zakonitosti osporene odluke mjerodavna je odredba članka 3. stavaka 1. i 3. ZSNLS-a, te članka 150. stavak 1. i 4., i članka 153. stavka 3. ZOR-a.

9. Člankom 3., stavcima 1. i 3. ZSNLS-a propisano je da se prava, obveze i odgovornosti službenika i namještenika u upravnim tijelima lokalnih jedinica uređuju zakonom, i na temelju zakona donesenim propisima. Na pitanja koja nisu uređena ZSNLS-om i posebnim zakonom, propisima donesenima na temelju zakona ili kolektivnim ugovorom primjenjuju se opći propisi o radu.

10. Člankom 150. stavkom 1. ZOR-a propisano je da se prije donošenja odluke važne za položaj radnika, poslodavac mora savjetovati s radničkim vijećem o namjeravanoj odluci, te mora radničkom vijeću dostaviti podatke važne za donošenje odluke i sagledavanje njezina utjecaja na položaj radnika. Stavkom 4. člankom 150. ZOR-a propisano je da se podaci o namjeravanoj odluci moraju dostaviti radničkom vijeću potpuno i pravodobno, tako da mu se omogući davanje primjedbi i prijedloga, kako bi rezultati rasprave stvarno mogli utjecati na donošenje odluke.

11. Člankom 153., stavkom 3. ZOR-a propisano je ako kod poslodavca nije utemeljeno radničko vijeće, sindikalni povjerenik preuzima sva prava i obveze radničkog vijeća propisane ZOR-om, osim prava iz članka 164. stavka 2. ZOR-a na imenovanje predstavnika radnika u organ poslodavca iz članka 164. stavak 1. ZOR-a.

12. Odredbom članka 11. Odluke o ustrojstvu i djelokrugu upravnih tijela Općine Josipdol uređena su važna pitanja vezana za položaj radnika. Prema višekratno izraženom stajalištu ovoga Suda donošenje odluke kojom se uređuju prava i obveze iz rada i po osnovi rada za službenike i namještenike bez prethodnog savjetovanja sa radničkim vijećem ili sindikalnim povjerenikom predstavlja povredu zakonske obveze iz članka 150. ZOR-a. Budući da je nesporno da navedeno nije provedeno, Sud utvrđuje da je u postupku donošenja osporenog općeg akta učinjen propust koji odredbu članka 11. Odluke čini nezakonitom.

13. Slijedom iznesenog, na temelju članka 86. stavka 3. Zakona o upravnim sporovima (»Narodne novine«, 20/10., 143/12., 152/14., 94/16. – Odluka Ustavnog suda Republike Hrvatske, 29/17. i 110/21.) odlučeno je kao u izreci.

Poslovni broj: Usoz-104/21-9
 Zagreb, 13. travnja 2023.

Predsjednica vijeća
 Ljiljana Karlovčan-Đurović, v. r.